Хафез
Напиши ми
твоят почерк ще изгрее…

Превод от персийски (фарси): Йордан Милев, 1969

chitanka.info

Напиши ми — твоят почерк ще изгрее като цвят,

дал на робите надежда, на сърцата — аромат.

И кога, богиньо наша, ще дочакам твоя зов?

Нека той да чуе лично мъката ми като брат!

Ах, поне една минута моя дух възстанови

и за своя жест ще имаш радостта на този свят.

Ти, Създателю премъдър, тихо на Хосров внуши:

че Ширин е хубавица, но е прав и горд Фархад.

По-велик от вековете си остава оня час,

в който добрината слага върху мъката печат.

Зърнах твоята усмивка: мир спокоен, отсега

ти за мен оставаш вече нещо някъде назад…

Мой кумир с природа чиста — няма нужда от хвалби, —

как, кажи, с очи да стигна твоя рай и твоя ад?

Във Шираз, Хафезе, няма, няма щастие за теб.

Да е свят денят, във който ще заминеш за Багдад.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.